text: Over 800 får byder velkommen under påskesolen
  20 april 2019 kl. 05.30
  Påskelørdag er Fårets Dag. I Syd- og Sønderjylland åbner syv fåreavlere deres gårde og marker for dig og din familie.
  Lørdag lover DMI ægte forårsstemning med temperaturer op til 21 grader i soltimerne, og så er der vist ingen undskyldning for ikke at gå udenfor og nyde påskevarmen.
  Bjarne Wohlfahrt, fåravler, Vejle: "Der er jo et væsentlig behov, for at by møder land."
  Det skal over 800 syd- og sønderjyske får i hvert fald, og du har muligheden for at se påskelammene – og deres forældre – hoppe rundt i det høje græs. Lørdag er nemlig Fårets Dag.
  HER KAN DU KLAPPE FÅR
  Borg 15, 6261 BredebroFolevej 6, 6510 GramØster Vedstedvej 142, 6760 RibeToftnæsvej 25, 6800 VardeBjerget 7, 7080 BørkopGrønlandsvej 361, 7100 VejleLundumvej 20, 8700 HorsensSe her, hvad de forskellige steder tilbyder.
  - Der er jo et væsentlig behov, for at by møder land - at nogen kommer ud og ser, lugter og rører ved levende dyr. Og så er vi stolte af det, vi laver, fortæller Bjarne Wohlfahrt om årsagen til, at han har åbnet sin gård på Fårets Dag i 15 år.
  Det er foreningen Dansk Fåreavl, der arrangerer Fårets Dag sammen med lokalforeninger.
  
  Giv lammet et klap - og meget andet
  På gårdene kan du se, røre og høre om dyrene. Derudover er der enkelte steder, hvor du kan hjælpe med at registrere lam og være med til at fodre og gøre rent hos fårene. Flere steder kan der også købes lammekød, skind, uld og garn. Udover får og dets lam er der også mulighed for at se en række andre dyr på gårdene i Syd- og Sønderjylland. Blandt andet geder, kaniner, hængebuge grise, vildsvin, heste, høns, duer og marsvin. Du kan se her hvilke gårde, der tilbyder ovenstående her.
  På gården hos Bjarne og Lene Wohlfahrt kan du få lov til at se, hvordan uld bliver til uldtrøjer. På gården i dag spinder de uld og farver det. Ifølge Bjarne Wohlfahrt skal der gøres noget ekstra ud af dagen:
  - Det gør oplevelsen for gæsterne rigere, at der er noget mere. Det er sjovt, når der sker noget andet, end at man kan se og klappe fårene, siger han.
  Gårdene har åbent mellem klokken 10.00 og 16.00.
  